L'article 141.1 de l'Estatut d'autonomia de Catalunya disposa que correspon a la Generalitat la competència exclusiva en matèria de joc, si l'activitat es du a terme exclusivament a Catalunya.
L'article 68.1 de l'Estatut d'autonomia de Catalunya i l'article 39.1 de la Llei 13/2008 estableixen que correspon al Govern, en l'exercici de les competències de la Generalitat, la potestat reglamentària.
La Llei 15/1984, de 20 de març, del joc, té per objecte regular totes les activitats relatives a casinos, jocs i apostes, en l'àmbit territorial de Catalunya.
La disposició final tercera d'aquesta Llei autoritza el Govern per dictar les disposicions que calen per fer-ne el desplegament.
La Llei 5/1986, de 17 d'abril, de creació de l'Entitat Autònoma de Jocs i Apostes de la Generalitat, a l'article 2, estableix que aquesta Entitat té al seu càrrec l'organització, la gestió directa i la comercialització dels jocs que les disposicions legals reserven a la gestió de la Generalitat, i també la recaptació dels ingressos públics derivats d'aquesta activitat i el pagament dels premis que s'estableixen.
El Decret 240/2004, de 30 de març, d'aprovació del catàleg de jocs i apostes autoritzats a Catalunya i dels criteris aplicables a la seva planificació, estableix a l'article 5 que la loteria, en qualsevol de les modalitats previstes en aquest precepte, l'ha d'organitzar l'Entitat Autònoma de Jocs i Apostes de la Generalitat.
L'antiguitat de les reglamentacions dels jocs de loteria titularitat de la Generalitat de Catalunya que a continuació es detallen, comporta que la regulació establerta per a determinar els llocs de pagament de premis sigui rígida, estàtica i, en alguns casos, en vies d'obsolescència, a diferència de reglamentacions de jocs de loteria més actuals que ja ofereixen la necessària agilitat per tal d'adequar aquesta qüestió a les necessitats de cada moment:
Decret 241/1986, de 4 d'agost, pel qual es fixa el Reglament general dels jocs de loteria, organitzats per l'Entitat Autònoma de Jocs i Apostes de la Generalitat (article 19).
Decret 313/1988, de 17 d'octubre, pel qual s'aprova el Reglament de la loteria denominada Trio, organitzada per l'Entitat Autònoma de Jocs i Apostes de la Generalitat (article 19).
Decret 315/1992, de 14 de desembre, d'aprovació del Reglament de la loteria denominada Loto Express, organitzada per l'Entitat Autònoma de Jocs i Apostes de la Generalitat (article 20).
Decret 132/2003, de 27 de maig, pel qual s'aprova el Reglament de la loteria denominada Super 10 (article 20).
Ordre de 4 de març de 1987, per la qual s'aprova el Reglament del Joc de Loto Ràpid organitzat per l'Entitat Autònoma de Jocs i Apostes de la Generalitat (article 9).
Ordre IRP/369/2009, de 29 de juliol, per la qual es determinen les categories de premis i els imports destinats a aquestes, i es regula la creació d'un fons de reserva, de la loteria Lotto 6/49 i de les seves variants (article 5).
La present modificació reglamentària pretén dotar d'agilitat i flexibilitat una regulació molt antiga sobre el tema dels llocs de pagament de premis que recullen les referides reglamentacions de jocs de loteria, que suposava un fre a la constant evolució econòmica i social en la que ens trobem immersos actualment, essent l'objectiu primordial de l'actualització normativa duta a terme el fet de poder donar resposta ràpida i eficaç d'acord amb les necessitats de cada moment, en el sentit d'oferir un servei de la millor qualitat possible a la ciutadania en general, i a la població jugadora en particular.
L'oportunitat d'assolir l'esmentada fita principal de servir amb més eficàcia l'interès general, ve propiciada actualment perquè conflueix amb circumstàncies que són favorables a aquest canvi, entre d'altres, la modernització i creixement previst de la xarxa comercial de l'Entitat Autònoma de Jocs i Apostes de la Generalitat, i també per un factor clau com és el de la constant millora tecnològica dels sistemes de les loteries de la Generalitat de Catalunya.
Raons comercials vinculades principalment a l'objectiu d'assolir al més aviat possible la modificació reglamentària pretesa i, en conseqüència, la implementació de la forma de pagament de premis de loteria més ajustada a les necessitats actuals, i per tal de donar una resposta tan eficaç com sigui possible en aquest aspecte a la ciutadania, fan aconsellable que l'entrada en vigor d'aquest Decret es produeixi l'endemà de la seva publicació al Diari Oficial de la Generalitat de Catalunya.
De conformitat amb el que preveuen els articles 26.e, 39.1 i 40 de la Llei 13/2008, de 5 de novembre, de la Presidència de la Generalitat i del Govern;
A proposta del vicepresident del Govern i conseller d'Economia i Hisenda, d'acord amb el dictamen de la Comissió Jurídica Assessora, i amb la deliberació prèvia del Govern,
Modificació del Decret 241/1986, de 4 d'agost, pel qual s'aprova el Reglament general dels jocs de loteria, organitzats per l'Entitat Autònoma de Jocs i Apostes de la Generalitat.
Es modifica l'article 19 del Decret 241/1986, de 4 d'agost, pel qual s'aprova el Reglament general dels jocs de loteria, organitzats per l'Entitat Autònoma de Jocs i Apostes de la Generalitat, que resta redactat de la manera següent:
"1.La reglamentació específica de cadascun dels jocs de loteria regularà la forma per a determinar els llocs de pagament de premis."
Modificació del Decret 313/1988, de 17 d'octubre, pel qual s'aprova el Reglament de la Loteria denominada Trio, organitzada per l'Entitat Autònoma de Jocs i Apostes de la Generalitat; del Decret 315/1992, de 14 de desembre, d'aprovació del Reglament de la loteria denominada Loto Express, organitzada per l'Entitat Autònoma de Jocs i Apostes de la Generalitat; i del Decret 132/2003, de 27 de maig, pel qual s'aprova el Reglament de la loteria denominada Super 10.
Es modifica l'article 19.1 del Decret 313/1988, de 17 d'octubre; l'article 20.1 del Decret 315/1992, de 14 d desembre, i l'article 20.1 del Decret 132/2003, de 27 de maig, els quals resten tots tres redactats de la manera següent:
La persona titular del departament competent en matèria de joc, a proposta del Consell d'Administració de l'Entitat Autònoma de Jocs i Apostes de la Generalitat, ha de determinar mitjançant resolució que es publicarà al Diari Oficial de la Generalitat de Catalunya, els llocs de pagament de premis en funció de les quanties d'aquests.
Modificació de l'Ordre de 4 de març de 1987, per la qual s'aprova el Reglament del joc de Loto Ràpid organitzat per l'Entitat Autònoma de Jocs i Apostes de la Generalitat, i de l'Ordre IRP/369/2009, de 29 de juliol, per la qual es determinen les categories de premis i els imports destinats a aquestes, i es regula la creació d'un fons de reserva, de la loteria 6/49 i de les seves variants.
Es modifiquen l'article 9 de l'Ordre de 4 de març de 1987, i l'article 5 de l'Ordre IRP/369/2009, de 29 de juliol, els quals resten tots dos redactats de la manera següent:
"La persona titular del departament competent en matèria de joc, a proposta del Consell d'Administració de l'Entitat Autònoma de Jocs i Apostes de la Generalitat, ha de determinar mitjançant resolució que es publicarà al Diari Oficial de la Generalitat de Catalunya, els llocs de pagament de premis en funció de les quanties d'aquests.